Dôvodová správa

Všeobecná časť
	Návrh zákona reaguje na nové vymedzenie pracovného času v zákone č. 311/2001 Z. z. Zákonník práce, ktorý nadobudne účinnosť od 1. apríla 2002, v zmysle ktorého sa do pracovného času zamestnanca nezapočítavajú prestávky na jedenie a oddych. Doterajší týždenný pracovný čas ustanovený u zamestnávateľov v zmysle Zákonníka práce na  42 a 1/2 hodiny sa mení na čistý pracovný čas v maximálnej dĺžke 40 hodín týždenne.

	S novým Zákonníkom práce sa zosúlaďuje obsah pojmu mzda.
	Ďalšie zmeny týkajúce sa odkazov na poznámky pod čiarou sa viažu na nové zákony, ktoré nadobudnú účinnosť 1. apríla 2002 (vrátane zákona č. 312/2001 Z. z. o štátnej službe a o zmene a doplnení niektorých zákonov a zákona č. 313/2001 Z. z. o verejnej službe).
	Návrh zákona nezakladá nároky na finančné prostriedky zo štátneho rozpočtu ani z rozpočtov obcí. Rozšírenie zložiek platu, ktoré sa nebudú započítavať do dosiahnutej mzdy na účely zistenia nároku na doplatok do minimálnej mzdy by sa mohlo dotknúť len zamestnanca verejnej služby, ktorý je zaradený v 1. platovej triede v 1. platovom stupni a to iba v prípade, že platová tarifa vo výške 4 800 Sk mesačne by zároveň predstavovala jeho celkový plat. Prípadný nepriamy dosah tejto zmeny u zamestnávateľov, ktorí neposkytujú mzdy z finančných prostriedkov štátneho rozpočtu alebo rozpočtov obcí, neovplyvní negatívne základy dane z príjmov  právnických osôb a možno ho považovať za zanedbateľný.
Návrh zákona nevyvoláva vplyvy ekonomické, environmentálne ani na zamestnanosť.
Ministerstvo financií SR listom č. 21835 zo dňa 2. 1. 2002 oznámilo, že odbor štátneho rozpočtu z titulu rozpočtových dôsledkov na štátny rozpočet nemá  pripomienky. 

Doložka zlučiteľnosti

1.	Navrhovateľ:  vláda Slovenskej republiky.
2.	Názov návrhu zákona: Zákon, ktorým sa mení  zákon Národnej rady Slovenskej republiky č. 90/1996 Z. z. o minimálnej mzde v znení neskorších predpisov
3.	V práve Európskej únie je problematika návrhu zákona upravená v článku 141 Zmluvy o Európskej únii v jej amsterdamskom znení a v článku 6 dohody o sociálnej politike. Problematika návrhu zákona sa dotýka Smernice č. 75/117/EHS o aproximácii zákonov členských štátov týkajúcich sa uplatňovania zásady rovnakej odmeny pre mužov a ženy.  Vzhľadom na to, že neexistuje priama úprava problematiky návrhu zákona v sekundárnom práve Európskej únie, tabuľka zhody sa nepredkladá.
4.	Návrh zákona svojou problematikou patrí medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) kapitola Sociálne záležitosti.
5.	Článok 141 Zmluvy o Európskej únii v jej amsterdamskom znení zaväzuje členský štát na zabezpečovanie  uplatňovania princípu rovnakej odmeny mužov a žien za rovnakú prácu. Odmenou je obvyklá základná 	alebo minimálna mzda alebo plat a všetky dávky, ktoré zamestnávateľ vypláca zamestnancom v pracovnom pomere.
Článok 6 Dohody o sociálnej politike zaväzuje členský štát na zabezpečovanie a uplatňovanie princípu rovnakej odmeny za rovnakú prácu pre mužov a ženy. Členský štát môže prijať alebo zachovať osobitné výhody pre uľahčenie pracovnej činnosti žien.
Smernica Rady č. 75/117/EHS sa týka aplikácie rovnakej odmeny pre mužov a ženy, podrobne určuje niektoré aspekty vecnej pôsobnosti článku 141 Zmluvy o Európskej únii v jej amsterdamskom znení a obsahuje viaceré ustanovenia zamerané na zvýšenie právnej ochrany zamestnancov, ktorí by mohli utrpieť ujmu v dôsledku  neuplatnenia zásady rovnosti odmeňovania.
6.	Vyjadrenie stupňa kompatibility s právnou normou Európskej únie: úplná.

Osobitná časť
K článku I:
K bodu 1:
Dňom účinnosti nového Zákonníka práce (zákon č. 311/2001 Z. z.), je ustanovený týždenný pracovný čas (služobný čas) na 40 hodín. V súvislosti  s touto zmenou sa  v § 2 ods. 2  zosúlaďuje doterajšie znenie s novým Zákonníkom práce.
K bodom 2 a 4:
Zmenou textu sa znenie ustanovení zosúladí so znením zákona č. 311/2001 Z. z. Zákonník práce. 
K bodom 3, 5,  7,  a 8:
Navrhované zmeny znenia poznámok pod čiarou sú vyvolané prijatím nových právnych noriem.
K bodu 6:
V zmysle ustanovenia § 120 ods. 2 nového Zákonníka práce sa navrhuje zosúladiť  aj  znenie § 5 rovnako pre všetkých zamestnancov, na ktorých sa vzťahuje zákon o minimálnej mzde. Na účely zistenia nároku na doplatok do minimálnej mzdy sa do dosiahnutej mzdy okrem mzdy a mzdového zvýhodnenia za prácu nadčas nebude ďalej započítavať mzdové zvýhodnenie za prácu vo sviatok, mzdové zvýhodnenie za nočnú prácu a mzdové zvýhodnenie za prácu v sťaženom a zdraviu škodlivom pracovnom prostredí.
K článku II:
Termín účinnosti tohto zákona sa navrhuje zhodne s termínom účinnosti nového Zákonníka práce, t.j. od 1. apríla 2002.